«Аланиер» токIуэ
Урысей Федерацэм футболымкIэ и ещанэ дивизионым и «Ипщэ» гупым 2016-2017 гъэхэм щыIэ зэхьэзэхуэм ипкъ иткIэ, «Спартак-Налшык-2»-м иужьрей джэгугъуитIыр Владикавказ и «Алания»-м дригъэкIуэкIащ. А тIуми ди щIалэщIэхэр зэхуэдэу, бжыгъэшхуэкIэ, къыщыхагъэщIащ.
Тхьэмахуэ ипэкIэ зэхьэрхуэрэгъухэр Нарткъалэ щызэIущIат. Налшыкдэсхэр абы ирихьэлIат зэхьэзэхуэм бжьыпэр щызыIыгъхэм ящыщ зыуэ икIи пашэхэм я деж зыщагъэбыдэну Iэмал псори яIэт. АрщхьэкIэ хьэщIэхэм апхуэдэ Iэмал къратакъым. Джэгур иухащ «Алания»-р 4:1-уэ текIуауэ.
Ущыгугъ хъунут къыкIэлъыкIуэ зэIущIэм «Спартак-Налшык-Д»-м «илъ ищIэжыну». Ди жагъуэ зэрыхъунщи, Владикавказ и «Юность» стадионми «Алания»-р хэпщIыкIыу щынэхъыфIащ. Абы и футболистхэм налшыкдэсхэм жэуапыншэу топиплI я гъуэм дагъэкIри, аргуэру текIуэныгъэр зыIэрагъэхьащ.
ЗэкIэлъхьэужьу джэгугъуитI зэрыфIахьам и зэранкIэ «Спартак-Налшык-Д»-р хэпщIыкIыу турнир таблицэм къыщекIуэтэхащ. Абы псоми щащхьэкIащ иджыри къэс зыри зыпэмылъэща «Ростов и гуп къыхэхар».
КъыкIэлъыкIуэ зэIущIэр налшыкдэсхэм Астрахань къалэм фокIадэм и 21-м щрагъэкIуэкIынущ. А махуэм ди щIалэхэр дэджэгунущ щIыпIэ «Волгарь»-м и щIалэгъуалэ гупым. Мыгъэрей зэхьэзэхуэм астрахандэсхэр зэ закъуэ къыщыхагъэщIауэ аращ икIи апхуэдэу къыщыхъуар Налшык ткъалэщ. Абы къыхэкIыу мы зэIущIэр хуабжьу удэзыхьэх хъуну хуагъэфащэ.
Хьэтау Ислъам.
